23/07/2012 | Administración LocalMunicipal
Curtis
Plan económico financeiro de reequilibrio do Concello de Curtis

Aprobado en sesión plenaria de 5 de xullo de 2012 un plan económico-financeiro de reequlibrio para o Concello de Curtis, en cumprimento do disposto no artigo 23.4 da Lei Orgánica 2/2012, de 27 de abril, de estabilidade orzamentaria e sostibilidade financeira, procédese á súa publicación íntegra no Boletín Oficial da Provincia para xeral coñecemento. PLAN ECONÓMICO-FINANCEIRO DE REEQUILIBRIO DO CONCELLO DE CURTIS I.–INTRODUCCIÓN. O artigo 3 da Lei orgánica 2/2012 regula con carácter xeral o principio de estabilidade orzamentaria e establece que “a elaboración, aprobación e execución dos orzamentos e demais actuacións que afecten ós gastos ou ingresos dos distintos suxeitos comprendidos no ámbito de aplicación desta Lei realizarase no marco da estabilidade orzamentaria, coherente coa normativa europea”. No seu apartado 2 dispón que “se entenderá por estabilidade orzamentaria das administracións públicas a situación de equilibrio ou superávit estrutural”. A instrumentación do principio de estabilidade orzamentaria recóllese no artigo 11 da Lei orgánica 2/2012 de tal xeito que “a elaboración, aprobación e execución dos orzamentos e demais actuacións que afecten ós gastos ou ingresos das administracións públicas e demais entidades que forman parte do sector público someterase ó principio de estabilidade orzamentaria”. Establece o mesmo artigo con carácter xeral que “ningunha administración pública poderá incorrer en déficit estrutural, definido como déficit axustado do ciclo, neto de medidas excepcionais ou temporais. Non obstante, en caso de reformas estruturais con efectos orzamentarios a longo prazo, de acordo coa normativa europea, poderá alcanzarse no conxunto das administracións públicas un déficit estrutural do 0,4 por cento do produto interior bruto nacional expresado en termos nominais, ou o establecido na normativa europea cando este sexa inferior”. Sentencia o apartado 4 do mesmo artigo que “as corporacións locais deberán manter unha posición de equilibrio ou superávit orzamentario”. En todo caso, o acordo da Comisión Nacional de Administración Local relativo á aprobación de plans económico financeiros de reequilibrio con motivo da liquidación de orzamentos de 2011 determina que o déficit global será do 0,3 por cento do PIB nacional. A continuación especifica que esa contía equivale ó 4,39 por cento dos dereitos recoñecidos correspondentes ós ingresos non financeiros das entidades locais, en termos consolidados. Polo tanto, o déficit máximo ata o que non se esixirá a presentación de plans de reequilibrio será do 4,39 por cento dos dereitos liquidados polos capítulos 1 a 7 do orzamento de ingresos. Nesta porcentaxe non se incluirá o efecto das liquidacións definitivas negativas da participación en tributos do Estado correspondente ós anos 2008 e 2009. O artigo 16.2 do Regulamento da Lei xeral de estabilidade orzamentaria refírese á avaliación do cumprimento do obxectivo de estabilidade. Segundo o que establece dito artigo, “nas restantes entidades locais, a Intervención local elevará ó Pleno un informe sobre o cumprimento do obxectivo de estabilidade da propia entidade local e dos seus organismos e entidades dependentes. O informe emitirase con carácter independente e incorporarase ós previstos nos artigos 168.4, 177.2 e 191.3 do texto refundido da Lei reguladora das facendas locais, referidos, respectivamente, á aprobación do orzamento xeral, ás súas modificacións e á súa liquidación. O Interventor local detallará no seu informe os cálculos efectuados e os axustes practicados sobre a base dos capítulos 1 a 9 dos estados de gastos e ingresos orzamentarios, en termos de contabilidade nacional, segundo o sistema europeo de contas nacionais e rexionais. (.) Cando o resultado da avaliación sexa de incumprimento, a entidade local remitirá o informe correspondente á Dirección General de Coordinación Financiera con Entidades Locales ou ó órgano competente da comunidade autónoma que exerza a tutela financeira (no caso de Galicia, a Dirección Xeral de Política Financeira e Tesouro), no prazo máximo de 15 días hábiles, contados dende o coñecemento do Pleno”. A normativa vixente sobre estabilidade orzamentaria esixe a corrección de esta magnitude de conformidade cos criterios do SEC 95. Non obstante, esta Intervención considera de imposible aplicación os axustes do SEC 95 neste momento, pois o SEC 95 é unha normativa que apoia todos os seus datos e magnitudes (dereitos recadados, gastos devengados, variación de saldos, etc.) en sucesos consumados. Polo tanto, e sen prexuízo de outras posteriores interpretacións e instrucións que se poidan ditar dende a IGAE, a valoración do principio de estabilidade orzamentaria debe entenderse nos seguintes termos, tomando como base, neste caso, os dereitos liquidados e as obrigas recoñecidas resultantes da liquidación do orzamento xeral do Concello de Curtis para o exercicio económico 2011: A capacidade/necesidade de financiamento pode determinarse de diversas formas, pero fundamentalmente coa aplicación da seguinte fórmula: CF= Caps.1 a 7 de ingresos – Caps.1 a 7 de gastos= 3.989.920,95 – 4.263.559,07 =.–273.638,12 Para acreditar a capacidade de financiamento do Concello e o cumprimento do obxectivo de estabilidade orzamentaria, o resultado da aplicación da anterior fórmula sobre o orzamento e a liquidación debe ser positivo ou, o que é o mesmo, que o importe da suma dos capítulos 1 a 7 de ingresos sexa igual ou maior que o importe da suma dos capítulos 1 a 7 de gastos. Todo elo en termos de contabilidade nacional. Polo tanto, neste caso incúmprese o obxectivo de estabilidade orzamentaria. Así, deberá aprobarse un plan económico-financeiro no que se xustifique este desequilibrio mediante a exposición das causas que o provocan e a identificación dos ingresos e os gastos que o producen, que deberá ser remitido á Dirección Xeral de Política Financeira e Tesouro da Xunta de Galicia. Esta formulación trae como consecuencia o feito de que as situacións de desequilibrio serán mais restritivas en aquelas entidades locais, como é o caso do Concello de Curtis, mais saneadas ou cun menor volume de endebedamento, mentres que aquelas outras que basearon a súa política en maiores endebedamentos, ó ter un maior volume de amortizacións anuais, terán tamén mais marxe para acudir a unha operación de préstamo, estancando os niveles de endebedamento das entidades locais. Así, na práctica totalidade dos Concellos, o límite de endebedamento anual está no importe a amortizar en ese exercicio, de forma que se se pretende solicitar un préstamo por importe superior ó que se consigna no capítulo 9 de gastos estaremos incorrendo en desequilibrio orzamentario. O incumpriemento do obxectivo de estabilidade orzamentaria como consecuencia da liquidación do orzamento de 2011 ten lugar por dous motivos. En primeiro lugar, como consecuencia da aprobación do expediente de modificación de crédito 1/2011, incorporación de remanentes de crédito 1/2011, o cal supón un incremento de 277.623,22 euros en partidas dos capítulos 1 a 7 de gastos, sen que teña lugar un incremento equivalente no estado de ingresos. Por outra banda, resulta mais relevante se cabe a aprobación do expediente de mofificación de crédito 7/2011, suplemento de crédito 1/2011, instrumentado mediante a concertación dunha operación de crédito a longo prazo. A súa entrada en vigor implicou un incremento do capítulo 6 do estado de gastos en 272.339,84 euros que non tivo a súa correlación nos capítulos 1 a 7 do estado de ingresos, pois a súa entrada no orzamento tivo lugar a través do capítulo 9 de ingresos. Estes dous expedientes de mofificacións orzamentarias implicaron inevitablemente un desequilibrio entre os ingresos non financeiros e os gastos non financeiros inclinando a balanza cara estes últimos e dando lugar ó incumprimento do obxectivo de estabilidade orzamentaria derivado da aprobación da liquidación de 2011. Así, o Concello de Curtis atópase nunha situación transitoria de desequilibrio consecuencia das decisións anteriormente mencionadas, pero que en ningún caso pode ser considerado estructural. Cómpre recordar que o Pleno do Concello de Curtis, en sesión celebrada o 24 de outubro de 2011, aprobou un plan de reequilibrio económico-financeiro como consecuencia do incumprimento do obxectivo de estabilidade orzamentaria na liquidación do exercicio 2010. A previsión dos efectos que as medidas de axuste contidas no devandito plan poderían ter nas previsións de ingresos e gastos tivéronse en conta na elaboración do orzamento xeral do Concello para o exercicio económico 2012. Dito orzamento cumpre co obxectivo de estabilidade orzamentaria, e haberá que agardar á liquidación do mesmo para comprobar dun xeito real e efectivo o efecto das medidas proxectadas. O artigo 21 da Lei orgánica 2/2012 establece que “en caso de incumprimento do obxectivo de estabilidade orzamentaria, a administración incumpridora formulará un plan económico-financeiro que permita nun ano o cumprimento do obxectivo”. En todo caso o acordo da Comisión Nacional de Administración Local relativo á Aprobación de Plans Económico Financeiros de Reequilibrio con motivo da Liquidación de Orzamentos de 2011 dispón que “os plans económico-financeiros que se aproben, en tanto se refiren ás liquidacións de orzamentos de 2011, axustaranse en canto ó seu contido ó texto refundido da Lei Xeral de Estabilidade Orzamentaria, aprobada por Real decreto lexislativo 2/2007, de 28 de decembro. Non obstante, encanto ó seu seguimento, aplicación e aprobación rexeranse pola Lei orgánica 2/2012, con arreglo ó disposto na disposición final sétima desta norma”. Así, segundo o artigo 18 da Lei orgánica 2/2012, “as Administracións Públicas farán un seguimento dos datos de execución orzamentaria e axustarán o gasto público para garantir que ó peche do exercicio non se incumpre o obxectivo de estabilidade orzamentaria”. Deste xeito, o Concello deberá facer un seguimento do estado de execución do orzamento co fin de que ó peche do mesmo a 31 de decembro cumpra co obxectivo de estabilidade orzamentaria, o cal determinará o cumprimento do mesmo obxectivo na liquidación do orzamento do 2012. Polo tanto, de conformidade co previsto no artigo 20 da Lei orgánica 2/2012, de 27 de abril, de estabilidade orzamentaria e sostibilidade financeira e nos artigo 16, 19 e 21 do Real decreto 1463/2007, de 2 de novembro, polo que se aproba o Regulamento de desenvolvemento da Lei xeral de estabilidade orzamentaria, na súa aplicación ás entidades locais, procede: 1.º.–Formulación do presene plan económico-financeiro de reequilibrio que deberá ser presentado ó Pleno no prazo máximo de un mes dende que se constate o incumprimento do obxectivo de estabilidade orzamentaria. A aprobación polo Pleno do plan deberá producirse no prazo de dous meses dende a súa presentación, e a súa posta en marcha non poderá exceder de tres meses dende a constatación do incumprimento.2.º.–O plan económico-financeiro deberá ser remitido á Dirección Xeral de Política Financeira e Tesouro da Xunta de Galicia e, para o seu coñecemento, á Comisión Nacional de Administración Local. Simultaneamente, deberá ser obxecto de publicación no Boletín Oficial da Provincia da Coruña, do mesmo xeito que o orzamento xeral do Concello, tal e como esixe o artigo 23 da Lei Orgánica 2/2012. II.–CONTIDO DO PLAN. Como xa se avanzou na introducción, o acordo da Comisión Nacional de Administración Local relativo á aprobación de plans económico financeiros de reequilibrio con motivo da liquidación de orzamentos de 2011 dispón que “os plans económico-financeiros que se aproben, en tanto se refiren ás liquidacións de orzamentos de 2011, axustaranse en canto ó seu contido ó texto refundido da Lei xeral de estabilidade orzamentaria, aprobada por Real decreto lexislativo 2/2007, de 28 de decembro. Non obstante, encanto ó seu seguimento, aplicación e aprobación rexeranse pola Lei orgánica 2/2012, con arreglo ó disposto na disposición final sétima desta norma”. Así, segundo establece o artigo 20 do Real decreto 1463/2007, do 2 de novembro, polo que se aproba o Regulamento de desenvolvemento da Lei 18/2001, o Plan económico-financeiro conterá como mínimo a seguinte información: Relación de entidades dependentes, recollida no artigo 2 deste regulamento, con mención expresa á forma xurídica, participación total ou parcial, directa ou indirecta e delimitación sectorial de cada unha delas de acordo co Sistema Europeo de Contas Nacionais e Rexionais. O informe de avaliación do incumprimento do obxectivo de estabilidade emitido polo órgano competente, recollido no artigo 16 deste regulamento. Información de ingresos e gastos, a nivel de capítulo, do orzamento ou, no seu caso, da liquidación aprobada con desequilibrio, e as proxeccións orzamentarias de ingresos e gastos do exercicio ou exercicios posteriores ata alcanzar o equilibrio, cun máximo de tres anos. As proxeccións orzamentarias incluirán, no seu caso, as previsións de investimento e a súa proposta de financiamento. A información anterior consolidarase e conterá o desglose individual que permita verificar a agregación das diferentes entidades dependentes integradas e os correspondentes axustes de consolidación. Se a elaboración e aprobación do plan polo Pleno se realizara sen terse efectuado a liquidación consolidada das entidades dependentes, por darse a situación concreta referida no apartado 2 do artigo seguinte, omitirase a información correspondente á liquidación consolidada. Explicación individual dos axustes practicados ás previsións orzamentarias de ingresos e gastos, en cada un dos anos de vixencia do plan, co obxecto de axeitar a información orzamentaria ós criterios establecidos no sistema europeo de contas nacionais e rexionais, cando resulte procedente. Memoria explicativa das variacións interanuais nas previsións de ingresos e gastos, con indicación das actividades e medidas concretas a adoptar en cada exercicio e os efectos económicos das mesmas no propio exercicio, e nos sucesivos ata o remate do plan. A entidade local poderá completar a información anterior con outra relevante que, na súa opinión, poida ter incidencia na consecución do reequilibrio. Para volver a unha situación de equilibrio, resulta determinante a aplicación das medidas contidas no plan económico-financeiro de reequilibrio aprobado en sesión plenaria de 24 de outubro de 2011, as cales serán complementadas coas medidas contidas no presente plan e que son unha continuidade da liña de actuación que marca o anterior. De cara á elaboración do orzamento xeral do Concello para o exercicio económico 2013 seguirán tendo o seu efecto as medidas contidas no plan económico-financeiro do ano 2011, e, ademais, van adoptarse as seguintes medidas: 1.–Polo que afecta ós capítulos 1, 2 e 3 do estado de ingresos, en primeiro lugar, este Concello xa aprobou o 24 de outubro de 2011 a Ordenanza fiscal reguladora do imposto de bens inmobles deste Concello, pois ata entón eran de aplicación os tipos mínimos fixados pola lexislación reguladora das facendas locais. Esta nova ordenanza é de aplicación dende o 1 de xaneiro do presente ano, e verá reflictidos os seus efectos na liquidación de 2012, sendo o novo tipo de gravame de aplicación desde o día 1 de xaneiro de 2012 aplicable ós bens inmobles de natureza urbana do 0,45 por 100. En relación co mesmo imposto municipal, o artigo 8 do Real Decreto-lei 20/2011, do 30 de decembro, de medidas urxentes en materia orzamentaria, tributaria e financeira para a corrección do déficit público, altera transitoriamente os tipos de gravame mínimos fixados no artigo 72 do Real decreto lexislativo 2/2004, de 5 de marzo, texto refundido da Lei reguladora das facendas locais, de tal xeito que establece, para o suposto onde se encadra o Concello de Curtis, un tipo de gravame mínimo para os inmobles urbanos de 0,5 por 100 en 2012 e de 0,6 por 100 en 2013. Os dous tipos mínimos fixados pola devandita norma son aínda superiores ó tipo de gravame fixado na ordenanza fiscal municipal, e resultarán determinantes para a recuperación dun importante nivel de ingresos nos exercicios 2012 e 2013. Así mesmo, tivo lugar a modificación da ordenanza fiscal reguladora da taxa pola expedición de documentos recollendo novos supostos de feito impoñible entre os que se encontran os seguintes: realización de fotocopias, celebración de vodas civís en dependencias municipais, expedición de certificados de empadroamento, así como a expedición de certificacións catastrais. Procedeuse así mesmo á modificación da ordenanza fiscal reguladora da taxa pola prestación do servizo de recollida de residuos sólidos urbanos de tal xeito que se incluirá dentro do feito impoñible a utilización do servizo do punto limpo do Concello para a entrega dos residuos permitidos conforme ao disposto no regulamento do servizo. Finalmente procedeuse á aprobación da modificación da ordenanza fiscal reguladora da taxa pola utilización privativa ou o aproveitamento especial das instalacións deportivas, educativas, sociais culturais e análogas de titularidade pública municipal, así como da ordenanza reguladora do prezo público pola prestación de servizos deportivos, educativos, sociais, culturais e análogos, que nun e noutro caso implicaron unha lixeira subida dos prezos vixentes ata o de agora. Todas estas medidas de carácter fiscal producen os seus efectos no presente exercicio 2012, e o Concello de Curtis manterá os tipos de gravame, tarifas e prezos establecidos nas ordenanzas municipais. Así mesmo, para o vindeiro exercicio 2013 terá lugar unha actualización das taxas e prezos públicos de acordo co IPC interanual.2.–No que se refire ó capítulo 9 do estado de ingresos, o Concello de Curtis non contempla a concertación de operación de crédito a longo prazo algunha durante o exercicio económico 2013 para o financiamento das obras que se van incluír no anexo de investimentos do orzamento xeral do Concello para o exercicio económico 2013. Así mesmo, en relación cos ingresos de carácter financeiro, no que resta de exercicio 2012, así como en exercicios posteriores, non vai ter lugar a aprobación polo Concello de Curtis de ningún expediente de modificación orzamentaria financiada con remanente líquido de tesourería. Estas dúas medidas serán determinantes para garantir a volta do Concello de Curtis á senda da estabilidade orzamentaria.3.–No capítulo 4 do estado de ingresos recollerase unha estimación das cantidades concedidas ou comprometidas pola Administración autonómica e pola Administración provincial na data da elaboración do orzamento, así como o importe que lle corresponderá a este Concello no exercicio 2013 polo concepto de participación nos tributos do Estado, atendendo a actual situación de crise económica e ós dereitos liquidados por tal concepto no exercicio económico 2011. A liquidación definitiva da participación en tributos do Estado correspondente a 2010 xa arroxa cifras positivas unha vez realizados os correspondentes axustes nos orzamentos estatais. Polo que afecta ás achegas que se agarda percibir da Xunta de Galicia e da Deputación Provincial da Coruña prevese unha reducción considerable dos importes en termos xerais en relación con exercicios anteriores.4.–En relación coas previsións do capítulo 7 do estado de ingresos, o Concello de Curtis vai destinar a investimento o cincuenta por cento da achega que lle corresponda procedente do POS 2013, dedicando o cincuenta por cento restante a financiar gasto corrente, prevendo esta última achega no capítulo 4 de ingresos. Así mesmo, incluirase no capítulo 7 as transferencias procedentes da Xunta de Galicia e da Deputación Provincial da Coruña para o financiamento de investimentos municipais, asumindo un compromiso de non solicitar ou aceptar aquelas subvencións que impliquen unha achega de fondos municipais superior ó 25 por 100 do investimento total do proxecto de que se trate.5.–En materia de gastos o orzamento xeral do Concello para o exercicion económico 2012 polo que ó capítulo 1 se refire, aplica as medidas de contención do gasto que despois foron recollidas no Real Decreto lexislativo 20/2011 e que agora se incorporaron ó proxecto de Lei de orzamentos xerais do Estado para o ano 2012. Dado o actual contexto de recesión económica, é previsible que tales medidas, cando menos, se manteñan en futuros orzamentos estatais. Isto dará lugar a que o capítulo 1 do estado de gastos do orzamento xeral do Concello para o exercicio económico 2013 non se incremente nada mais que na contía correspondente ós trienios cuxo recoñecemento lles corresponda a determinados traballadores municipais. O Concello de Curtis seguirá así mesmo, adoptando medidas de reducción do custo do persoal. Así, ante a inminente perda do financiamento externo do posto de traballo de educador/a familiar deste Concello, vaise proceder á modificación do contrato de traballo que vincula á traballadora que ocupa o posto co Concello de tal xeito que xornada laboral semanal da mesma quede en 10 horas, coa correspondente reducción salarial, e pase a desenvolver unicamente as funcións de psicóloga do Centro de Información á Muller. Tampouco vai ter lugar a creación de novos postos de traballo a maiores dos que xa integran a plantilla de persoal deste Concello. Esta liña de actuación tendente a controlar o gasto do capítulo 1 continuará en vindeiros exercicios orzamentarios, procedendo á amortización de determinados postos de traballo que supoñen unha gran carga para as arcas do Concello, unha vez os seus titulares alcancen a idade de xubilación forzosa legalmente establecida.6.–Polo que se refire ó capítulo 2 do estado de gastos o Concello vai seguir poñendo en marcha medidas de axuste que supoñan unha continuidade e un complemento das xa adoptadas en cumprimento do plan económico-financeiro de 2011. Destaca a posta en marcha dun proxecto conxunto deste Concello co Concello de Vilasantar para a implantación de tecnoloxía led na iluminación pública, financiado nun 80 por 100 pola comunidade autónoma e que vai supoñer un aforro estimado no consumo de enerxía eléctrica dun 67,41 por 100 nas rúas afectadas.7.–Respecto das operacións de crédito que o Concello de Curtis ten formalizadas con distintas entidades financeiras, resulta imposible facer unha estimación fiable do importe dos créditos iniciais do capítulo 3 do estado de gastos en concepto de xuros polas devanditas operacións de préstamo no orzamento xeral do Concello para o exercicio 2013. En todo caso, tendo en conta a evolución dos tipos de xuro nos últimos meses, non se prevé unha subida dos mesmos. No que afecta ó capítulo 9 do estado de gastos, “pasivos financeiros”, prevé o importe da amortización correspondente ó ano 2013 dos préstamos a longo prazo en vigor formalizados polo Concello. Esta contía increméntase polos importes correspondentes á devolución que o Concello ten que realizar a favor do Estado como consecuencia do resultado negativo derivado das liquidacións definitivas da participación nos tributos do Estado correspondente ós anos 2008 e 2009. Así, o capítulo 9 do estado de gastos tamén sofre un lixeiro incremento con respecto ós créditos iniciais do mesmo no orzamento do presente exercicio, posto que corresponderá amortizar a primeira anualidade do préstamo 9620.311.779.742-08. Da aplicación das medidas anteriormente enumeradas sobre o proxecto de orzamento xeral do Concello de Curtis para o exercicio económico 2013, resulta que o mesmo, unha vez aprobado definitivamente polo Pleno da Corporación, reflictirá o seguinte: Así: CF= Caps.1 a 7 de ingresos – Caps.1 a 7 de gastos = 2.793.762,68 – 2.568.411,43 = 225.351,25 Do anterior resulta que o importe da suma dos capítulos 1 a 7 de ingresos é maior que o importe da suma dos capítulos 1 a 7 de gastos, polo tanto, neste caso cumpriríase o obxectivo de estabilidade orzamentaria, recuperando así a senda do equilibrio. Curtis, 6 de xullo de 2012. O alcalde Asdo: Javier Francisco Caínzos Vázquez